Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 88/14/1105	Bratislava V, 7.10.2014
EEČ : 2-12-373-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona s poukazom na ust. § 138 písmeno b) Trestného zákona

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci mu z ustanovenia § 62 a násl. Zákona o rodine č. 36/2005 Z. z. vyplýva povinnosť prispievať na výživu svojho syna XXXXX, nar. XXXXX a  hoci mu bol rozsah tejto povinnosti deklarovaný rozsudkom Okresného súdu XXXXX V, č.k.: XXXXX zo dňa 19.11.2012, právoplatného 13.12.2012  sumou 75,- € mesačne, vždy do 15. dňa v mesiaci k rukám matky XXXXX a výška výživného za obdobie od 01.01.2002 do 13.12.2012 bola určená na základe predbežnej otázky zo dňa 23.06.2014 sumou vo výške 50,- € mesačne k rukám matky XXXXX, pričom  túto povinnosť si neplnil riadne v období od 01.01.2002 do augusta 2014 vrátane, čím mu na bežnom výživnom voči oprávnenej XXXXX, bytom XXXXX, XXXXX za   uvedené obdobie vznikol dlh na výživnom vo výške 8.100,- €,

lebo zanikla trestnosť činu

Odôvodnenie:
 Poverený príslušník PZ Okresného riaditeľstva PZ XXXXX V Obvodného oddelenia PZ Petržalka – sever uznesením sp. zn. XXXXX  zo dňa 27.01.2014 začal podľa § 199 ods. 1 Tr. por. trestné stíhanie a súčasne podľa § 206 ods. 1 Tr. por. vzniesol obvinenie  XXXXX pre prečin zanedbania povinnej výživy podľa §  207 ods. 1 Trestného zákona na skutkovom základe uvedenom v citovanom uznesení. 
Dňa 09.07.2014 vyšetrovateľ PZ Okresného riaditeľstva PZ XXXXX V Odboru kriminálnej polície uznesením sp. zn. ORP- XXXXX podľa § 206 ods. 1, ods. 5 Trestného poriadku rozšíril XXXXX  obvinenie pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na ust. § 138 písm. b) Tr. zák.   

 	Dňa 08.09.2014 predložil poverený príslušník PZ tunajšej prokuratúre návrh na zastavenie trestného stíhania v zmysle § 215 ods. 1 písm. h)  Tr. por. 

Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený.

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 

V zmysle § 86 písm. a) Tr. zák. č. 300/2005 Z. z. trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Z predloženého spisového materiálu vyplýva, že obvinený uhradil dlžné výživné za obdobie od 01.01.2002 do augusta 2014 vrátane dňa 09.07.2014.  Poškodená  XXXXX vo svojej výpovedi dňa 04.09.2014 uviedla, že obvinený jej uhradil výživné naraz k jej rukám a to za obdobie od roku 2002 až do augusta 2014. Ona o tom spísala vyhlásenie. Výživné jej uhradil dňa 09.07.2014.  Uviedla tiež, že počas neplnenia si vyživovacej povinnosti zo strany obvineného syn netrpel hmotnou núdzou a nevznikli mu ani z tohto dôvodu trvale nepriaznivé následky. 

S poukazom na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Tr. zák o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Monika Holzerová
prokurátorka